**Judecarea îngerului de către iarbă**

*Dumitru Ichim*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

JUDECAREA INGERULUI DE CĂTRE IARBĂ

A început surpatul de țărână

într-un singur loc, într-o parte,

pe mormântul ei

și nu s-a împlinit nici a șasea stămână

de la moarte.

In lipsa mea,

îngerul ei păzitor

se strecura după șoaptele somnului

și nu rareori adormise

cu ultimul rozariu în mână

din pinii Maicii Domnului,

iar pe locul furatului de vise,

ori cât de ușor i-ar fi fost penetul,

noapte cu noapte pământul

aproape nevăzut,

încetul cu încetul,

începuse să se surpe într-o parte

cu-adâncitură de bordei

în țărână,

deși nu trecuse nici a șasea stămână

de la moarte.

Dar într-o noapte iarba

pe îngerul păzitor în somn l-a surprins

și cu vântul la județ începu să-l certe:

Să te duci după norii tăi albi

și nici Dumnezeu de dincolo de ei să nu te

ierte,

că am crezut că este roaba mea,

dar tu cu furtișag de veac

surpata-i si ei și mie clipa;

ca să te iert întinde-n alb aripa

ca să semnez cu-o rădăcină zborul tău.”

Judecătorul privi la îngerul din cer

și blând apoi spre ea:

”Pe aripă ai vrut să-i scrii

întorsul morții ca vocală’n iță?

Să ai răsplată timpul șters de cute

cum vârful tău ascute,

dar nu spre-a fi peniță,

spălătoreasă oarbă –

condei ce toarce omu-n scris de iarbă,

cu vârf de ac hapsân,

dar pentru înger și de dragul ei

îți scot din zale veriga de blestem

ca să ajungi amirosind a tei

și fân

în ieslea Lui din Betleem. ”